গভীর রাতে মৎস্যজীবী মহাদেব চৌধুরী মালদহের বৈষ্ণবনগরের পারলালপুর গ্রামে গঙ্গায় মাছ ধরছিলেন। আচমকাই জালে ভারী কিছু উঠল। রাতের অন্ধকারে মহাদেববাবু প্রথমে ভেবেছিলেন, বড় কোনও মাছ উঠেছে জালে। কিন্তু জাল টেনে তুলতে গিয়েই সন্দেহ হল অভিজ্ঞ মৎস্যজীবীর! এত বড় কী এমন মাছ উঠল জালে? 

এই বিষয়ে অন্যান্য খবর

কুমীর ভর্তি জলাশয়ে ঝাঁপ মদ্যপ যুবকের! প্রাণে বাঁচলেও দিতে হল খেসারত


বাধ্য হয়ে আশপাশে অন্য নৌকায় থাকা মৎস্যজীবীদের ডাকেন মহাদেববাবু। এর পরে বেশ কয়েকজন মিলে জাল টেনে নৌকায় তোলেন। জালের মধ্যে টর্চের আলো ফেলতেই অবশ্য সবার আত্মারাম খাঁচাছাড়া হওয়ার অবস্থা! কারণ, জালের মধ্যে রয়েছে বড়সড় একটি কুমির!
দেখুন ভিডিও
 

ভয় পেলেও জাল সমেত কুমির পাড়ে নিয়ে আসেন মহাদেববাবুরা। ভোর হতেই কুমির দেখতে ভিড় জমান গ্রামবাসীরা। খবর দেওয়া হয় পুলিশ এবং বন দফতরে। বনকর্মীরা এসে কুমিরটিকে উদ্ধার করে নিয়ে যান। 
কিন্তু মালদহের গঙ্গায় কোথা থেকে এল কুমির? স্থানীয় বাসিন্দাদের দাবি, এর আগেও মালদহের ভূতনী এবং পঞ্চানন্দপুর এলাকাতেও গঙ্গায় কুমির দেখা গিয়েছে। বন দফতরের কর্মীদের ধারণা, সম্ভবত বিহার বা ঝাড়খণ্ড থেকে কুমিরটি মালদহে চলে এসেছে। কুমিরটিকে ফের গঙ্গাতেই ছেড়ে দেওয়া হবে বলে জানিয়েছেন বন কর্মীরা।